**Lege**

**privind asigurarea obligatorie de răspundere civilă pentru prejudicii produse terților prin accidente de vehicule**

**- Proiect-**

CAPITOLUL I

**Obiectul și domeniul de aplicare**

**Art. 1. - Obiectul de reglementare și definiții**

(1)Prezenta lege reglementează:

a) asigurarea obligatorie de răspundere civilă auto pentru prejudicii produse tertilor prin accidente de vehicule şi de tramvaie, denumită în continuare *asigurare RCA*;

b)domeniul de aplicare a asigurării RCA, respectiv persoanele care au obligaţia să încheie contracte RCA și excepțiile de la această obligație, limitele teritoriale de acoperire, limitele de răspundere, obligațiile asiguratului, obligațiile asigurătorului RCA, riscurile acoperite şi excluderile, elemente privind stabilirea și plata despăgubirilor, verificarea asigurării RCA, facilităţile şi penalizările aplicabile asiguraţilor şi asigurătorilor;

 c) organizarea și funcționarea Biroului Asigurătorilor de Autovehicule din România.

 (2) Termenii şi expresiile utilizați/utilizate în prezenta lege au înțelesul prevăzut de Legea nr. 237/2015 privind autorizarea şi supravegherea activităţii de asigurare şi reasigurare, precum și următoarele semnificaţii:

 1.*accident de vehicule* - eveniment în care a fost implicat cel puțin un vehicul în urma căruia au rezultat prejudicii materiale și/sau vătămarea sănătății și a integrității corporale ori decesul uneia sau mai multor persoane;

 2. *Acord Multilateral* - acordul între birourile naţionale ale asigurătorilor din statele membre ale Spaţiului Economic European şi al altor state asociate încheiat pentru punerea în aplicare a prevederilor art. 2 din Directiva 72/166/CEE a Consiliului în ceea ce privește controlul asigurării de răspundere civilă auto, intrat în vigoare pentru biroul naţional din România în baza Deciziei Comisiei 2007/482/CE;

 3. *asigurat*- proprietarul sau utilizatorul unui vehicul sau tramvai a cărui răspundere civilă delictuală este preluată contractual de un asigurător RCA în baza contractului RCA valabil pentru prejudiciile produse terților din accidente de vehicule/tramvaie;

4. *asigurător RCA* - asigurător autorizat să practice asigurare RCA;

 5. *birou naţional* *auto* - organizație profesională constituită în conformitate cu Recomandarea nr. 5 din 25 ianuarie 1949, adoptată de Subcomitetul de transport rutier al Comitetului de transporturi interne din cadrul Comisiei economice pentru Europa a ONU, şi care grupează societăţile de asigurare care sunt autorizate într-un stat să practice asigurarea de răspundere civilă auto;

 6. *Biroul Asigurătorilor de Autovehicule din România* - asociaţie profesională, independentă şi autonomă a tuturor societăților de asigurare, indiferent de forma de organizare și de statul în care își au sediul social, care, în baza legii, au dreptul să practice în România asigurarea obligatorie de răspundere civilă pentru prejudicii produse terților prin accidente de vehicule și care îndeplinește atribuțiile de birou national auto, de organism de plată a despăgubirilor, de organism de compensare, de centru de informare, precum si alte atribuții conferite prin lege;

 7. *Carte Verde* - document internaţional de asigurare emis în numele biroului naţional, în conformitate cu Recomandarea nr. 5 din 25 ianuarie 1949, adoptată de Subcomitetul de transport rutier al Comitetului de transporturi interioare din cadrul Comisiei economice pentru Europa a ONU;

 8. *cerere de despăgubire* - documentul prin care partea prejudiciată avizează producerea evenimentului și formulează asigurătorului RCA pretențiile de despăgubire;

 9. *compensare directă* - mecanism facultativ de gestionare a daunelor de către asigurătorii RCA a propriilor asiguraţi;

 10.*contract RCA* - contractul de asigurare de răspundere civilă auto obligatorie pentru prejudicii produse terților prin accidente de vehicule și de tramvaie care atestă existenţa asigurării de răspundere civilă pentru prejudicii produse terţilor prin accidente de vehicule; condițiile contractuale pentru asigurarea RCA sunt stabilite de prezenta lege și de reglementările date in aplicarea acesteia; forma și conținutul contractului RCA se stabilesc prin reglementări ale Autorității de Supraveghere Financiară, denumită în continuare *A.S.F.*;

 11. *contractant* - persoana care încheie contractul de asigurare pentru asigurarea unui risc privind o altă persoană şi se obligă faţă de asigurător să plătească prima de asigurare;

 12. *corespondent* - persoană pe care biroul naţional auto din România o desemnează pentru a reprezenta unul sau mai mulţi asigurători din străinătate, membri ai altor birouri naţionale, pentru soluţionarea cererilor de despăgubire formulate de persoanele prejudiciate prin accidente de vehicule produse pe teritoriul României prin intermediul unor vehicule asigurate RCA de asigurătorii respectivi;

 13. *limitele teritoriale de acoperire ale asigurării de răspundere civilă pentru prejudicii produse prin accidente de vehicule*:

    a) teritoriul României;

    b) teritoriul statelor membre ale Spaţiului Economic European și Confederației Elvețiene;

    c) teritoriul statelor care leagă direct două state membre ale Uniunii Europene, în care nu există birou naţional;

 d) teritoriul statelor aflat în competenţa birourilor naţionale care au semnat Acordul Multilateral;

 14. *persoană prejudiciată* - persoana îndreptăţită să primească despăgubiri pentru prejudiciul suferit ca urmare a producerii unui risc acoperit printr-un contract RCA;

 15. *prejudiciu* - efectul negativ suferit de către persoana prejudiciată prin producerea unui risc acoperit printr-un contract RCA;

 16. *răscumpărare* - partea din prejudiciu suportată de asigurat în condiţiile prezentei legi;

 17. *reprezentant de despăgubiri* - entitate desemnată de către un asigurător RCA în fiecare stat membru al Spațiului Economic European și in Confederația Elvețiană, diferit de acela în care asigurătorul este autorizat să practice asigurarea RCA, mandatată cu soluționarea cererilor de despăgubire formulate pentru prejudicii rezultate în urma unor accidente de vehicule produse într-un stat membru, altul decât cel de reședință al persoanei prejudiciate;

 18. *teritoriul în care staționează în mod obișnuit vehiculul*, după caz:

 a) teritoriul statului de unde vehiculul are o plăcuță de înmatriculare sau înregistrare, fie că aceasta este permanentă sau temporară;

 b) în cazurile în care nu există înmatriculare/ înregistrare pentru un anumit tip de vehicul, dar vehiculul are un contract RCA ori un semn distinctiv similar plăcuței de înmatriculare/ înregistrare, teritoriul statului în care s-a eliberat contractul RCA, poliţa sau semnul respectiv;

 c) în cazurile în care pentru anumite tipuri de vehicule nu există plăcuță de înmatriculare/ înregistrare, contract RCA și nici vreun semn distinctiv, teritoriul statului în care proprietarul vehiculului este rezident permanent;

 d) în cazul în care vehiculul nu are plăcuță de înmatriculare/înregistrare sau are o plăcuță care nu corespunde sau nu mai corespunde cu vehiculul și a fost implicat într-un accident, teritoriul statului în care a avut loc accidentul, cu scopul de a soluționa cererea de despăgubire de către biroul național auto sau organismul de plată a despăgubirilor;

 19. *vehicul* - mijloc de transport cu sau fără propulsie proprie, destinat deplasării pe uscat, inclusiv orice tip de remorcă, indiferent dacă este cuplată sau nu, cu excepţia celor care se deplasează pe şine, bicicletelor sau vehiculelor cu tracţiune animală, pentru care nu există obligația legală de înmatriculare sau înregistrare;

 20. *Registrul Auto Roman (RAR) -* organism tehnic specializat al Ministerului Transporturilor în domeniul vehiculelor rutiere şi activităţilor conexe, cu atribuţii prevăzute în legi speciale;

 21. *unitate reparatoare* - persoană juridică legal autorizată RAR, care are ca obiect de activitate executarea de lucrări de întreţinere şi reparaţie şi/sau, părţi componente, piese înlocuitoare şi de materiale pentru acestea, cu excepţia celor în regim de consignaţie.

 **Art. 2.  - Obligativitatea încheierii contractului RCA**

Persoanele fizice sau juridice care au în proprietate vehicule supuse înmatriculării sau înregistrării în România, precum și tramvaie au obligația să se asigure pentru cazurile de răspundere civilă ca urmare a prejudiciilor produse prin accidente de vehicule în limitele teritoriale prevăzute la art. 1 alin. (2) pct.13.

**Art. 3. - Excluderi de la obligația încheierii contractului RCA**

 Fac excepţie de la obligaţia încheierii unui contract RCA persoanele fizice şi juridice care utilizează exclusiv vehicule în scopul antrenamentelor, curselor, întrecerilor sau raliurilor, organizate legal; pentru riscurile ce derivă din aceste activităţi, proprietarii de vehicule sau organizatorii competiţiei se pot asigura facultativ.

CAPITOLUL II

**Dispoziții generale privind contractul RCA**

 **Art. 4.** **-** **Încheierea contractului RCA**

 (1) Contractul RCA se încheie pe o perioadă de o lună, 3 luni, 6 luni sau 12 luni, în funcţie de opţiunea asiguratului.

 (2) Prin exceptie de la prevederile alin. (1), contractul RCA se poate încheia pe o perioadă mai mică de o lună în următoarele situații:

 a) pentru vehiculele înmatriculate/înregistrate în alte state membre pentru care se solicită asigurarea în vederea importului în România, pe o perioadă de maximum 30 de zile de la data dobândirii proprietăţii, dovedită cu documente justificative;

 b) pentru vehiculele destinate exportului, pe o perioadă de maximum 30 de zile;

 c) pentru vehiculele care se autorizează provizoriu pentru circulaţie, pe perioade de 30 de zile, dar cumulat nu mai mult de 90 de zile.

 (3) Plata primelor de asigurare se face integral sau în rate conform acordului dintre asigurat si asigurătorul RCA; contractul RCA produce efecte şi în cazul în care rata primei de asigurare nu a fost plătită la termenul convenit între asigurat/contractant/utilizator şi asigurătorul RCA, dacă asigurătorul RCA nu şi-a exercitat dreptul de reziliere a contractului RCA conform art. 7 alin. (3); contractul RCA constituie titlu executoriu pentru ratele scadente şi neachitate.

 (4) Asigurarea RCA produce efecte în baza prevederilor prezentei legi, a reglementărilor în aplicarea acesteia, precum și a încheierii contractului RCA între asigurat și un asigurător RCA; dovada asigurării RCA rezultă din emiterea contractului RCA, inclusiv prin mijloace electronice, conform reglementărilor A.S.F..

 (5) Părtile pot conveni și includerea altor clauze suplimentare față de cele stabilite prin prezenta lege și reglementările în aplicarea acesteia, cu exceptia celor care restricţionează drepturile persoanei prejudiciate.

 (6) Asiguratul se obligă să plătească prima de asigurare asigurătorului RCA, iar asigurătorul RCA se obligă ca la producerea riscului asigurat să plătească despăgubirea terţului prejudiciat, în conditiile legii si ale contractului.

 (7) La încheierea contractului RCA, precum și pe parcursul derulării acestuia, asiguratul are obligația să să permită asigurătorului RCA accesul în baza de date CEDAM la evidența accidentelor și a cererilor de despăgubire anterioare și să furnizeze informațiile solicitate de asigurătorul RCA pentru evaluarea riscului și calculul primei de asigurare, stabilite prin reglementări ale A.S.F.

 (8) Răspunderea asigurătorului RCA începe:

 a) din ziua următoare celei în care expiră valabilitatea contractului RCA anterioare, pentru asiguratul care își îndeplinește obligația încheierii asigurării cel mai târziu în ultima zi de valabilitate a acesteia;

 b) din ziua următoare celei în care s-a încheiat contractulRCA, pentru persoanele care nu aveau o asigurare RCA valabilă la momentul încheierii asigurării;

 c) din momentul eliberării contractului RCA, dar nu mai devreme de data intrării în vigoare a autorizației provizorii de circulație sau a înmatricularii/înregistrării vehiculului, pentru vehiculele comercializate care urmează să fie înmatriculate/înregistrate.

(9) În situația în care informaţiile furnizate de asigurat sunt nereale la momentul încheierii contractului RCA, prima de asigurare poate fi recalculată şi modificată de asigurătorul RCA după notificarea prealabilă a asiguratului.

 (10) În cazul prevăzut la alin. (9) dacă asiguratul nu își exprimă acordul cu privire la modificarea condițiilor contractuale, acesta poate denunța contractul RCA în termen de 20 de zile de la data primirii notificării.

 (11) Pentru menținerea clasei de bonus/malus, prin contractul RCA părţile pot conveni posibilitatea  răscumpărarii, respectiv suportarea de către asigurat a contravalorii despăgubirii corespunzătoare evenimentului, asiguratul compensând asigurătorului RCA cuantumul acesteia, ulterior achitării despăgubirii cuvenite persoanei prejudiciate.

 **Art. 5. - Contractul RCA**

 (1) Contractul RCA conţine informaţii privind: numărul şi data contractului, părţile contractului RCA, perioada de valabilitate, limitele maxime de răspundere stabilite de către asigurătorul RCA, prima de asigurare, numărul ratelor, scadența ratelor, intermediarul, clasa bonus-malus, numărul de înmatriculare/înregistrare și numărul de identificare al vehiculului şi statele în care acest document are valabilitate.

(2)Asigurătorii RCA solicită informaţiile necesare pentru evaluarea riscului, conform propriilor criterii stabilite în tariful de primă şi verifică corectitudinea informaţiilor privind datele de identificare şi tehnice ale vehiculului, datele proprietarului/utilizatorului acestuia.

 (3) Asigurătorii RCA îşi asumă răspunderea pentru toate contractele RCA şi pentru erorile sau omisiunile apărute la emiterea contractelor RCA fie direct, fie prin intermediarii în asigurări, definiți conform Legii nr. 32/2000 privind activitatea şi supravegherea intermediarilor în asigurări şi reasigurări, cu modificările şi completările ulterioare.

(4) Limitele minime de răspundere acoperite prin asigurarea RCA conform reglementările Uniunii Europene sunt următoarele:

   a) pentru prejudicii materiale produse în unul şi acelaşi accident, indiferent de numărul persoanelor păgubite, limita de despăgubire se stabileşte, pentru accidente, la un nivel de 1.000.000 euro;

 b) pentru vătămări corporale şi decese, inclusiv pentru prejudicii fără caracter patrimonial produse în unul şi acelaşi accident, indiferent de numărul persoanelor păgubite, limita de despăgubire se stabileşte, pentru accidente, la un nivel de 5.000.000 euro.

 (5) Limitele de răspundere sunt revizuite din 5 în 5 ani, în funcţie de evoluţia indicelui european al preţurilor de consum (IEPC) stabilit în conformitate cu Regulamentul (CE) nr. 2.494/95 al Consiliului din 23 octombrie 1995 privind indicii armonizaţi ai preţurilor de consum și sunt prevăzute în reglementările A.S.F..

 (6) Contractul RCA poate fi suspendat la cererea asiguratului care a încheiat un contract RCA pe perioada suspendării dreptului de circulație al vehiculului conform prevederilor legale sau pe perioada imobilizarii vehiculului; în situația producerii riscului pe perioada suspendarii contractului RCA, asiguratorul este obligat la plata despăgubirii, acesta având drept de regres împotriva persoanei vinovate de producerea accidentului; procedura suspendării se stabiliște prin reglementări comune ale Ministerului Afacerilor Interne, Ministerului Transporturilor și A.S.F..

 (7) Contractul RCA dă dreptul păgubitului, în cazul producerii unui prejudiciu, să se poate adresa pentru efectuarea reparaţiei oricărei unități reparatoare autorizate legal, în condiţiile legii, fără nicio restricţie sau constrângere care ar putea să-i influenţeze opţiunea.

CAPITOLUL III

**Încetarea, nulitatea, rezilierea contractului RCA și asigurarea multiplă**

 **Art. 6. - Încetarea contractului RCA**

Valabilitatea contractuluiRCA încetează:

a) la data la care proprietarul vehiculului notifică asigurătorul RCA despre transmiterea dreptului de proprietate asupra vehiculului, însoțită de documente justificative;

b) la data la care vehiculul este radiat din circulaţie;

c) la împlinirea termenului stabilit în contractul RCA.

**Art.7. - Desființarea, denunţarea și rezilierea contractului RCA**

(1) Contractul RCA se desființează de drept dacă:

a) riscul asigurat s-a produs sau producerea lui a devenit imposibilă înainte de a începe obligaţia asigurătorului RCA;

b) producerea riscului asigurat a devenit imposibilă după începerea obligaţiei asigurătorului RCA.

(2) În cazurile prevăzute la alin. (1), atunci când asiguratul a plătit integral sau în rate prima de asigurare, acesta este îndreptătit să o recupereze proporțional cu perioada neexpirată a contractului RCA, daca nu s-au plătit sau nu se datorează despăgubiri pentru evenimente produse în perioada de valabilitate a asigurării; în cazul în care asigurătorul RCA este obligat la plata unor despăgubiri pentru evenimente acoperite prin contractul RCA, asigurătorul RCA este îndreptăţit să recupereze de la asigurat prima de asigurare restituită acestuia, la cerere.

(3) Asigurătorul RCA poate rezilia contractul RCA ca urmare a neplății primei de asigurare la scadență în cazurile și în condițiile prevăzute de reglementările A.S.F. în aplicarea preyentei legi.

(4) Asiguratul poate denunţa contractul RCA în cazul retragerii autorizaţiei de funcţionare a asigurărorului RCA sau al pronunţării de către instanţa judecătorească competentă a hotărârii privind deschiderea procedurii de faliment a acestuia.

 **Art. 8. - Asigurarea RCA multiplă**

 (1) În cazul în care, pentru acelaşi vehicul, la data producerii accidentului, existau mai multe contracte RCA valabile, despăgubirea se suportă în părţi egale de către toţi asigurătorii RCA.

 (2) Despăgubirea se plătește integral de către asigurătorul RCA la care s-a adresat persoana prejudiciată, urmând ca ulterior asigurătorul RCA în cauză să se îndrepte împotriva celorlalţi asigurători RCA pentru recuperarea părţii de despăgubire, plătită în numele acestora.

 (3) Asiguratul are obligația de a informa asigurătorul RCA despre încheierea altor contracte RCA cu alţi asigurători RCA și poate opta pentru menţinerea în vigoare a unui singur contract RCA; dreptul de opţiune se exercită o singură dată pe perioada unui an calendaristic.

CAPITOLUL IV

**Scopul asigurării RCA**

 **Art. 9. - Prevederi generale**

 (1) În baza unei primei unice, asigurarea RCA acoperă prejudicii produse terților prin accidente de vehicule și tramvaie.

 (2) Asigurătorul RCA acordă despăgubiri pentru prejudiciile produse terţilor prin accidente de vehicule şi tramvaie şi pentru cheltuielile făcute de aceștia în procesul civil, în conformitate cu:

 a) la nivelul impus de legislația statului membru pe teritoriul căruia s-a produs accidentul sau la nivelul legislației din Romania în cazul in care acesta din urmă este mai mare;

 b) la nivelul impus de legislaţia din România, în cazul în care persoanele prejudiciate sunt cetăţeni ai unor state membre, în timpul unei călătorii ce leagă direct două teritorii în care este valabil Tratatul privind Uniunea Europeană, dacă nu există birou național auto competent pe teritoriul traversat în care s-a produs accidentul.

 (3) Despăgubirile se acordă în cuantum egal cu întinderea prejudiciului până la limita maximă de răspundere a asigurătorului RCA care este egală cu cea mai mare valoare dintre limita de răspundere prevăzută în legislaţia aplicabilă, conform prevederilor alin.(2), şi cea prevăzutî în contractul RCA.

**Art. 10. - Riscurile acoperite**

    (1) Asigurătorul RCA are obligaţia de a despăgubi partea prejudiciată pentru prejudiciile dovedite suferite în urma accidentului produs prin intermediul vehiculului asigurat.

 (2) Fără a se depăşi limitele de răspundere prevăzute în contractul RCA, în conformitate cu prevederile art. 5 alin. (4) şi (5) şi în condiţiile în care evenimentul asigurat s-a produs în perioada de valabilitate a contractului RCA, asigurătorul RCA acordă despăgubiri în formă bănească pentru:

    a) vătămări corporale sau deces, inclusiv pentru prejudicii fără caracter patrimonial;

    b) pagube materiale, inclusiv costuri de radiere și înmatriculare, costuri cu taxe de timbru, cheltuieli cu limitarea pagubei, dovedite cu acte, cheltuieli aferente diminuării valorii vehiculului după reparații, dovedite cu acte sau expertiză;

    c) pagube reprezentând consecinţa lipsei de folosinţă a vehiculului avariat, inclusiv înlocuirea temporară a vehiculului, pe baza opțiunii persoanei prejudiciate;

    d) cheltuieli de judecată efectuate de către persoana prejudiciată sau cheltuieli aferente în cazul soluționării alternative a litigiului dacă soluția este favorabilă păgubitului.

    (3) Indiferent de locul în care s-a produs accidentul de vehicul - pe drumuri publice, pe drumuri care nu sunt deschise circulaţiei publice, în incinte şi în orice alte locuri, atât în timpul deplasării, cât şi în timpul staţionării vehiculului asigurat, asigurătorul RCA acordă despăgubiri până la limita de răspundere prevăzută în contractul RCA pentru:

 a) prejudiciul produs de dispozitivele sau instalaţiile cu care a fost echipat vehiculul, inclusiv pentru prejudiciul produs din cauza desprinderii accidentale a remorcii, semiremorcii ori a ataşului tractat de vehicul;

 b) prejudiciul produs din culpa conducătorului vehiculului asigurat, inclusiv în cazurile în care la data accidentului conducătorul vehiculului:

    (i) a condus vehiculul fără consimţământul explicit sau implicit al asiguratului;

    (ii) nu este titularul unui permis care să îi dea dreptul să conducă vehiculul respectiv;

    (iii) nu a respectat obligaţiile legale de ordin tehnic cu privire la starea şi siguranţa vehiculului respectiv;

    c) prejudiciul produs prin fapta lucrului, când prejudiciul îşi are cauza în însuşirile, acţiunea sau inacţiunea vehiculului, prin intermediul altui lucru antrenat de deplasarea vehiculului, prin scurgerea, risipirea ori căderea accidentală a substanţelor, materialelor sau a obiectelor transportate;

    d) prejudiciile produse ca urmare a vătămării corporale sau decesului membrilor familiei asiguratului sau membrilor familiei conducătorului auto, cu excepţia despăgubirilor solicitate de către conducătorul auto vinovat de producerea accidentului;

    e) prejudiciile provocate terţilor, drept consecinţă a deschiderii uşilor vehiculului, în timpul mersului sau atunci când vehiculul este oprit ori staţionează, de către pasagerii acestuia, fără asigurarea că nu se pune în pericol siguranţa deplasării celorlalţi participanţi la trafic.

**Art. 11. - Excluderi**

 Asigurătorul RCA nu acordă despăgubiri pentru:

    a) cazurile în care proprietarul, utilizatorul sau conducătorul vehiculului vinovat nu are răspundere civilă, dacă accidentul a fost produs:

    (i) într-un caz de forţă majoră;

    (ii) din culpa exclusivă a persoanei prejudiciate;

    (iii) din culpa exclusivă a unei terţe persoane, cu excepţia situaţiilor prevăzute la art. 10 alin. (3) lit. e);

    b) prejudiciile produse bunurilor aparţinând conducătorului vehiculului răspunzător de producerea accidentului, precum şi cele produse ca urmare a vătămării corporale sau decesului acestuia, indiferent cine solicită aceste despăgubiri;

    c) următoarele situaţii:

    (i) prejudiciile au fost produse bunurilor aparţinând persoanelor fizice sau persoanelor juridice, dacă au fost provocate de un vehicul asigurat RCA, aflat în proprietatea ori utilizat de aceeaşi persoană fizică sau juridică şi care este condus de un prepus al aceleiaşi persoane juridice ori de o altă persoană pentru care răspunde persoana fizică sau persoana juridică;

   (ii) bunul avariat şi vehiculul asigurat fac parte din patrimoniul comun al soţilor;

  (iii) bunul avariat este utilizat de proprietarul vehiculului asigurat, care a produs dauna;

    d) prejudiciile cauzate în situaţiile în care nu se face dovada valabilităţii la data accidentului a asigurării RCA sau asigurătorul RCA nu are răspundere;

    e) partea din prejudiciu care depăşeşte limitele de răspundere stabilite prin contractul RCA, produs în unul şi acelaşi accident, indiferent de numărul persoanelor prejudiciate şi de numărul persoanelor răspunzătoare de producerea prejudiciului;

    f) amenzile de orice fel şi cheltuielile penale la care ar fi obligat proprietarul, utilizatorul sau conducătorul vehiculului asigurat, răspunzător de producerea prejudiciului;

    g) cheltuielile făcute în procesul penal de proprietarul, utilizatorul sau conducătorul vehiculului asigurat, răspunzător de producerea prejudiciului, chiar dacă în cadrul procesului penal s-a soluţionat şi latura civilă;

    h) sumele pe care conducătorul vehiculului răspunzător de producerea prejudiciului este obligat să le plătească proprietarului sau utilizatorului care i-a încredinţat vehiculul asigurat, pentru avarierea ori distrugerea acestui vehicul;

    i) prejudiciile produse bunurilor transportate, dacă între proprietarul sau utilizatorul vehiculului care a produs accidentul ori conducătorul auto răspunzător şi persoanele prejudicate a existat un raport contractual la data producerii accidentului;

    j) prejudiciile produse persoanelor sau bunurilor aflate în vehiculul cu care s-a produs accidentul, dacă asigurătorul RCA poate dovedi că persoanele prejudiciate ştiau că vehiculul respectiv era furat;

    k) prejudiciile produse de dispozitivele sau de instalaţiile montate pe vehicule, atunci când acestea sunt utilizate ca utilaje ori instalaţii de lucru, acestea constituind riscuri ale activităţii profesionale;

    l) prejudiciile produse prin accidente survenite în timpul operaţiunilor de încărcare şi de descărcare, acestea constituind riscuri ale activităţii profesionale;

    m) prejudiciile produse ca urmare a transportului de produse periculoase: radioactive, ionizante, inflamabile, explozive, corozive, combustibile, care au determinat sau au agravat producerea prejudiciului;

   n) prejudiciile cauzate prin utilizarea unui vehicul în timpul unui atac terorist sau război, dacă evenimentul are directă legătură cu respectivul atac ori război.

**Art. 12. - Culpa comună**

    (1) În situaţia în care persoana prejudiciată a contribuit, din culpă, la producerea accidentului sau la mărirea prejudiciului, cel chemat să răspundă va fi ţinut răspunzător numai pentru partea din prejudiciu care îi este imputabilă - culpa comună; în astfel de situaţii întinderea răspunderii fiecărei persoane va fi cea constatată prin orice mijloc de probă.

    (2) În situaţia în care nu se poate stabili întinderea răspunderii fiecărei persoane, aceasta se va stabili în cote egale, în raport cu numărul părţilor implicate în accident, fiecare parte având dreptul la despăgubire în proporţia în care nu s-a făcut răspunzătoare de producerea accidentului.

 **Art. 13. - Cuantumul despăgubirilor**

(1)Despăgubirile se acordă în cuantum egal cu întinderea prejudiciului până la limita maximă de răspundere a asigurătorului RCA care este egală cu cea mai mare valoare dintre limita de răspundere prevăzută în legislaţia aplicabilă şi cea prevăzută în contractul RCA.

(2) Despăgubirile se acordă pentru sumele pe care asiguratul le plătește cu titlu de dezdăunare şi cheltuielile de judecată şi/sau cheltuielile aferente în cazul soluționării alternative a litigiului persoanelor prejudiciate prin vătămare corporală sau deces şi prin avarierea ori distrugerea de bunuri.

 (3) În caz de vătămare a integrității corporale sau a sănătății ori decesului, despăgubirile se acordă atât pentru persoanele aflate în afara vehiculului care a produs accidentul, cât şi pentru persoanele aflate în acel vehicul, cu excepţia conducătorului vehiculului din vina caruia s-a produs accidentul.

     (4) În caz de vătămare a integrității corporale sau a sănătății ori decesului altor persoane în afara conducătorului auto răspunzător de producerea accidentului, se acordă despăgubiri şi pentru prejudiciile produse soţului/soţiei sau persoanelor care se află în întreţinerea proprietarului ori conducătorului vehiculului asigurat.

     (5) Pentru avarierea sau distrugerea bunurilor, despăgubirile se acordă pentru bunurile aflate în afara vehiculului care a produs accidentul, iar pentru bunurile aflate în acel vehicul, numai dacă acestea nu erau transportate în baza unui raport contractual existent cu proprietarul sau cu utilizatorul vehiculului respectiv, precum şi dacă nu aparţineau proprietarului, utilizatorului ori conducătorului vehiculului răspunzător de producerea accidentului.

(6) Despăgubirile, astfel cum sunt prevăzute la alin. (1)-(5), se acordă şi în cazul în care conducătorul vehiculului, răspunzător de producerea accidentului, este o altă persoană decât asiguratul.

   (7) Despăgubirile se plătesc şi atunci când persoanele prejudiciate nu au domiciliul, reşedinţa sau sediul în România.

   (8) În caz de vătămare a integrității corporale sau a sănătății ori decesului unei persoane ori de avariere sau distrugere de bunuri, se acordă despăgubiri dacă vehiculul care a produs accidentul este identificat şi asigurat, chiar dacă autorul accidentului a rămas neidentificat.

CAPITOLUL V

**Obligaţiile asiguratului**

 **Art. 14. - Notificarea asigurătorului RCA în cazul producerii unui eveniment asigurat**

 (1)Ca urmare a producerii unui accident de vehicule, asiguratul notifică asigurătorul RCA cu privire la aceasta în termen de 5 zile lucrătoare de la producerea accidentului.

 (2) Asiguratul furnizeză asigurătorului RCA informaţii cu privire la cauzele şi împrejurările producerii accidentului, documentele necesare instrumentării cazului.

(3)Asiguratul înştiinţeză asigurătorul RCA în termenul prevăzut la alin. (1), cu privire la faptul că:

   a) partea prejudiciată a solicitat despăgubirea de la acesta;

   b) procedurile penale sau administrative au fost îndreptate împotriva lui în legătură cu evenimentul produs şi informeză asigurătorul RCA imediat cu privire la demersul acestor proceduri şi rezultatul acestora;

    c) partea prejudiciată şi-a exercitat dreptul de a fi despăgubită prin înaintarea unei cereri către o instanţă judecătorească sau către o altă autoritate, în situaţia în care contractantul află despre acest lucru;

    d) informaţiile înscrise în contractul RCA sau în declarația dată conform la art. 4 alin. (8) au suferit modificări intervenite în timpul derulării contractului.

 (4)Termenele prevăzute la alin.(1) și (3) nu se aplică în situația în care asiguratul face dovada imposibilității îndeplinirii aceastei obligații.

(5) Neîndeplinirea de catre asigurat a obligației prevăzute la alin. (3) nu limitează dreptul persoanei prejudiciate de a fi despăgubită.

 **Art. 15. -** **Informarea persoanei prejudiciate**

 Asiguratul transmite părţii prejudiciate, la cererea acesteia, informaţiile necesare pentru formularea pretenţiilor de despăgubire, în special:

 a) numele, prenumele şi locul de rezidenţă ale persoanei care a condus vehiculul asigurat în momentul producerii daunei;

 b) numele, prenumele şi locul de rezidenţă sau denumirea, sediul contractantului ori asiguratului vehiculului;

 c) denumirea, sediul asigurătorului RCA care a emis contractul RCA, seria şi numărul contractului RCA, precum şi numărul de înmatriculare/înregistrare al vehiculului asigurat ori numărul de identificare al acestuia.

CAPITOLUL VI

**Obligațiile asigurătorului RCA**

**Art. 16. - Stabilirea primei de asigurare RCA și informarea asiguratului**

 (1) Asigurătorul RCA stabilește o primă de asigurare astfel încât să se acopere toate obligaţiile ce decurg din încheierea contractelor RCA.

 (2) Pentru determinarea sumei reprezentând prima de asigurare, asigurătorul RCA ia în calcul istoricul daunelor plătite pentru accidente produse prin intermediul vehiculului asigurat; Criteriile de aplicare pentru sistemul bonus malus sunt prevăzute în reglementpri ale A.S.F.

 (3) În situația în care contractul RCA prevede aplicarea unei răscumpărări, prima de asigurare se diminuează corespunzător cu riscul preluat de către asigurat

 (4) Asigurătorul RCA prezintă asiguratului sau potenţialului asigurat, la solicitarea scrisă a acestuia, calculul actuarial şi indicatorii utilizaţi privind modul de determinare a primei de asigurare.

 (5) Asigurătorul RCA comunică A.S.F., la solicitatea acesteia, următoarele informaţii:

 a) modalitatea de stabilire a primei de asigurare;

 b) datele statistice în baza cărora este stabilită prima de asigurare;

 c) raportul actuarial care stă la baza determinării tarifului de primă;

 d) orice alte informaţii privind modalitatea de calcul a primei de asigurare.

 (6) Asigurătorul RCA eliberează asiguratului/utilizatorului, în termen de 15 zile de la înregistrarea solicitării acestuia, un certificat privind daunele înregistrate, pe parcursul ultimilor 5 ani de relaţii contractuale, sau absenţa acestor daune.

 (7) Procedura privind constatarea daunelor se stabileşte prin reglementări ale A.S.F..

 (8) Personalul care efectuează constatarea daunelor este avizat de A.S.F. pe baza dovedirii studiilor superioare de specialitate, a certificării profesionale, a derulării cursurilor de formare profesională continuă la un formator autorizat și a certificării/evaluării de către Institutul de Studii Financiare.

 **Art. 17. - Cererea de despăgubire**

 Persoana prejudiciată are dreptul să înainteze cererea de despăgubire către asigurătorul RCA sau către propriul asigurător RCA în cazul compensării directe, în cazul producerii unui risc acoperit prin asigurarea RCA sau către BAAR, în cazul producerii unui risc acoperit de acesta în condiţiile prevăzute de prezenta lege.

**Art. 18. - Soluționarea cererii de despăgubire**

 (1) În termen de cel mult 3 luni de la data înaintării cererii de despăgubire de către asigurat ori de către partea prejudiciată, asigurătorul RCA este obligat:

    a) fie să răspundă cererii părţii solicitante, formulând în scris o ofertă de despăgubire justificată, transmisă cu confirmare de primire, în cazul în care se dovedeşte răspunderea asiguratului în producerea riscurilor acoperite prin asigurarea RCA, iar prejudiciul a fost cuantificat;

    b) fie să notifice părţii prejudiciate în scris, cu confirmare de primire, motivele pentru care nu a aprobat, în totalitate sau parţial, pretenţiile de despăgubire.

   (2) Dacă în termen de cel mult 3 luni de la avizarea producerii evenimentului asigurat de către partea prejudiciată ori de către asigurat, asigurătorul RCA nu a notificat părţii prejudiciate respingerea pretenţiilor de despăgubire, precum şi motivele respingerii, asigurătorul RCA este obligat la plata despăgubirii.

  (3) Asigurătorul RCA poate desfăşura propriile investigaţii privind producerea accidentului dacă există suspiciuni întemeiate asupra producerii acestuia în termenul prevăzut la alin. (1), în condiţiile în care acesta nu face obiectul unor cercetări penale aflate în curs de desfăşurare; rezultatul motivat al investigaţiilor se comunică părţii prejudiciate in termen de 3 zile lucrătoare de la finalizarea acesteia dar fără a depăşi termenul prevăzut la alin.(1).

 (4) Despăgubirea se plăteşte de către asigurătorul RCA în maximum 10 zile de la data depunerii documentelor necesare stabilirii răspunderii şi cuantificării daune, sau de la data la care asigurătorului RCA i s-a comunicat a primit o hotărâre judecătorească definitivă sau acordul entității de soluționare a litigiului cu privire la suma de despăgubire pe care este obligat să o plătească; documentele care stau la baza cererii de despagubire sunt stabilite prin reglementări ale A.S.F..

 (5)  Dacă asigurătorul RCA nu îşi îndeplineşte obligaţiile în termenul prevăzut la alin. (1) sau şi le îndeplineşte în mod defectuos, inclusiv dacă diminuează nejustificat despăgubirea, se aplică o penalizare calculată pentru fiecare zi de întârziere, prin aplicarea dobânzii Banca Naţională a României ROBOR plus o marjă anualizată de 30 de puncte procentuale pentru întreaga sumă de despăgubire cuvenită sau la diferenţa de sumă neachitată, care se plăteşte de asigurător.

 (6) În cazurile privind vătămările corporale şi daunele morale care fac obiectul unui litigiu, penalităţile sunt stabilite de către instanţa judecătorească.

 **Art. 19. - Stabilirea despăgubirilor**

(1)Despăgubirea se stabileşte şi se efectuează în conformitate cu prevederile art.13 iar în cazul stabilirii despăgubirii prin hotărâre judecătorească, drepturile persoanelor prejudiciate prin accidente produse de vehicule aflate în proprietatea persoanelor asigurate în România se exercită împotriva asigurătorului RCA, în limitele obligaţiei acestuia cu citarea obligatorie a persoanei/persoanelor răspunzătoare de producerea accidentului în calitate de intervenienţi forţaţi.

 (2) Pentru prejudiciile produse bunurilor, despăgubirile se stabilesc pe baza preţurilor de referinţă pe piaţă la data producerii riscului asigurat.

 (3) Drepturile persoanelor prejudiciate prin accidente produse pe teritoriul României de vehicule aflate în proprietatea persoanelor asigurate RCA de către asigurători cu sediul în state aflate în aria de competență a unui birou național auto se exercită împotriva asigurătorului RCA prin BAAR sau prin corespondenții desemnați, după caz, dacă sunt îndeplinite condițiile de la art. 21.

 (4) În caz de vătămare a integrității corporale sau a sănătății ori de deces rezultate în urma unui accident de vehicule, stabilirea despăgubirii, atât pe cale amiabilă, cât şi pe cale judecătorească, se realizează pe baza următoarelor criterii generale de evaluare:

 a) despăgubirile cuvenite persoanelor prejudiciate ca urmare a vătămării integritătii corporale ori a sănătătii persoanelor sau decesului acestora se evaluează pe baza punctajului obţinut prin însumarea punctelor prevăzute în anexele nr. 1 și 2, corespunzătoare categoriilor de prejudicii nepatrimoniale rezultate în urma producerii accidentului de vehicule;

 b) evaluarea despăgubirilor are în vedere un nivel mediu prezumat al suferinței îndurate de persoanele prejudiciate;

 c) valoarea unui punct traumatic este egală cu dublul salariului de bază minim brut pe ţară garantat în plată de la data producerii accidentului;

 d) despăgubirile se pot ajusta în funcție de particularitățile fiecărui caz în parte, pe bază de probe; sarcina probei pentru majorarea, respectiv diminuarea cuantumului despăgubirilor evaluate conform anexei nr. 1 şi 2 va reveni părții care a propus ajustarea;

 e) ajustarea nivelului despăgubirii conform prevederilor lit. c) nu va putea depăşi 25 % faţă de nivelul mediu prezumat;

 f) punctajul pentru suferințele cauzate prin vătămarea integrității corporale ori a sănătătii persoanelor sau decesul acestora va fi determinat global și include toate tipurile de prejudicii nepatrimoniale.

 (5) La stabilirea despăgubirii în caz de vătămare a integritătii corporale sau a sănătății se iau în considerare următoarele:

 a) dreptul la repararea prejudiciului nepatrimonial aparţine persoanei căreia i-a fost vătămată integritatea corporală ori sănătatea;

 b) despăgubirile se stabilesc pe baza punctajului prevăzut în anexa nr. 1, cu aplicarea corespunzătoare a dispozițiilor alin. (4) lit. c);

 c) stabilirea punctajului pe baza căruia se evaluează prejudiciul nepatrimonial rezultat în urma vătămării integrităţii corporale sau a sănătăţii se realizează pe baza documentelor eliberate de entitățile care fac parte din Rețeaua Națională de Medicină Legală;

 d) suma punctajului aferent leziunilor multiple nu va putea depăşi 200 de puncte traumatice, echivalentul stării vegetative persistente – SVP, indiferent de numărul, natura sau gravitatea leziunilor.

 (5) La stabilirea despăgubirii în caz de deces se iau în considerare următoarele:

 a) durerea încercată prin decesul victimei se prezumă pentru ascendenții, descendenții, colateralii privilegiaţi și soțul supraviețuitor;

 b) pentru ascendenţii privilegiați, descendenţii de gradul I, colateralii privilegiaţi şi soţul supraviețuitor despăgubirile pentru prejudiciul moral suferit de acestia se stabilesc pe baza punctajului prevăzut în anexa Nr. 2, cu aplicarea corespunzătoare a dispozitiilor alin. (4) lit. c);

 c) pentru alte persoane, care pot dovedi existenţa unui prejudiciu încercat prin decesul victimei, despagubirile stabilite pe baza punctajului prevăzut în anexa nr. 2 corespunzător colateralilor privilegiaţi sunt maximale;

 d) durerea încercată prin decesul persoanei vinovate de producerea accidentului nu poate face obiectul unor pretenţii de despăgubire.

 (6) Intinderea răspunderii civile delictuale a asiguratului nu poate depăși întinderea răspunderii contractuale a asigurătorului RCA, până la atingerea limitelor de răspundere prevăzute în asigurarea RCA.

 **Art. 20. - Plata despăgubirilor**

(1) Despăgubirile se plătesc de către asigurătorul RCA persoanelor fizice sau juridice prejudiciate.

 (2) Despăgubirile nu pot fi urmărite de creditorii asiguratului RCA.

 (3) Despăgubirile se plătesc asiguraților dacă aceştia dovedesc că au despăgubit persoanele prejudiciate şi despăgubirile nu urmează să fie recuperate potrivit prevederilor
art. 22.

     (4) În cazul în care în drepturile persoanei prejudiciate s-a subrogat asigurătorul facultativ al acesteia, eventuala diferenţă de despăgubire dintre contractul de asigurare facultativă şi contractul RCA rămâne pe contul contractului de asigurare facultativă, neputând fi recuperată de la asigurat, dacă despăgubirea plătită din contractul facultativ nu depăşeşte limita maximă a despăgubirii ce poate fi acordată de asigurătorul RCA pentru prejudiciile cauzate în unul şi acelaşi accident de vehicul, prevăzută de legislaţia în vigoare.

(5)În situaţia în care părţile nu se înţeleg asupra cuantumului despăgubirii, suma care nu face obiectul litigiului este plătită de către asigurătorul RCA înainte ca acesta să se fi soluţionat prin negocieri, prin soluționarea alternativă a litigiilor sau de către instanţa judecătorească.

 (6) În cazurile în care despăgubirile se stabilesc prin soluționarea alternativă a litigiilor sau prin hotărâre judecătorească, asigurătorul RCA acordă despăgubiri în baza acordului rezultat în urma soluționării alternative a litigiului sau în baza hotărârii judecătoreşti rămase definitivă.

 **Art. 21.** – **Reprezentantul de despăgubiri**

 (1) Asigurătorii RCA au obligaţia să desemneze în fiecare stat aparţinând Spaţiului Economic European şi în Confederaţia Elveţiană un reprezentant însărcinat cu regularizarea prejudiciilor provocate de vehicule supuse obligaţiei de asigurare în România rezidenţilor în aceste state, cu condiţia ca accidentul să se producă pe teritoriul unui alt stat decât statul de reşedinţă al persoanei prejudiciate.

 (2) Reprezentantul de despăgubiri este împuternicit să instrumenteze cazurile de daună în numele şi în contul asigurătorului RCA şi să reprezinte asigurătorul RCA. În acest scop, reprezentantul de despăgubiri întocmeşte dosarul de daună şi ia toate măsurile necesare pentru soluţionarea cererilor de despăgubire pretinse de partea prejudiciată, pentru prejudiciile cauzate în urma unui accident de vehicule:

 a) pentru care asigurarea obligatorie RCA a fost emisă de către un asigurător RCA ori de filiala acestuia în alt stat membru decât statul în care partea prejudiciată este rezidentă sau îşi are sediul;

 b) care provine din alt stat membru decât statul în care partea prejudiciată este rezidentă sau îşi are sediul; şi

 c) pentru prejudiciul produs în alt stat membru decât cel în care partea prejudiciată este rezidentă sau îşi are sediul.

 (3) Reprezentantul de despăgubiri poate acţiona pentru mai mulţi asigurători RCA.

(4) Reprezentantul de despăgubiri trebuie să fie mandatat să reprezinte asigurătorul RCA cu puteri depline, inclusiv cu drept de dispoziţie în faţa părţii prejudiciate, să i se atribuie competenţa necesară pentru a răspunde pretenţiilor de despăgubire justificate ale părţii prejudiciate şi să fie apt să examineze cazul în limba oficială a statului membru în care partea prejudiciată este rezidentă sau îşi are sediul.

 (5) Numirea unui reprezentant de despăgubiri nu exclude dreptul părţii prejudiciate de a institui proceduri directe împotriva persoanei care a cauzat prejudiciul sau a asigurătorului RCA al acesteia, după caz.

 (6) Asigurătorul RCA este obligat să informeze BNAAR cu privire la numele şi prenumele, data naşterii şi adresa ori punctul de lucru ale reprezentantului de despăgubiri, în cazul în care acesta este reprezentat de o persoană fizică, sau cu privire la denumire şi sediu, în cazul în care este reprezentat de o persoană juridică, precum şi cu privire la toate modificările în privinţa reprezentantului, în termen de 7 zile de la numire ori de la producerea modificărilor respective.

CAPITOLUL VII

**Dreptul asigurătorului RCA de a solicita recuperarea sumelor plătite**

 **Art. 22. - Condiții**

Asigurătorul RCA recuperează sumele plătite drept despăgubire de la persoana răspunzătoare de producerea prejudiciului, în cazul în care se dovedește că:

    a) accidentul a fost produs cu intenţie;

    b) accidentul a fost produs în timpul comiterii unor fapte incriminate de dispoziţiile legale privind circulaţia pe drumurile publice ca infracţiuni săvârşite cu intenţie, chiar dacă aceste fapte nu s-au produs pe astfel de drumuri sau în timpul comiterii altor infracţiuni săvârşite cu intenţie;

    c) accidentul a fost produs în timpul când autorul infracţiunii săvârşite cu intenţie încearcă să se sustragă de la urmărire;

    d) persoana răspunzătoare de producerea prejudiciului a condus vehiculul fără consimţământul contractantului;

 e) asiguratul a refuzat în mod nejustificat îndeplinirea obligaţiilor sale împiedicând în acest fel asigurătorul RCA să desfăşoare propria investigaţie conform prevederilor art. 18
alin. (3), iar asigurătorul este în măsură să probeze că acest fapt a condus la plata nejustificată a despăgubirii.

CAPITOLUL VIII

**Compensarea directă între asigurătorii RCA**

 **Art. 23. – Prevederi generale**

 (1)În urma compensării directe, asigurătorul RCA al persoanei prejudiate recuperează contravaloarea daunei de la asigurătorul RCA al persoanei vinovate de producerea prejudiciului.

 (2) Compensarea directă este aplicabilă la îndeplinirea cumulativă a următoarelor condiții:

 a) accidentele auto se produc pe teritoriul României;

 b) vehiculele implicate în accidentele auto sunt înmatriculate/înregistrate în România;

 c) prejudiciile sunt produse exclusiv vehiculelor;

 d) ambele vehicule implicate în accidentul auto au asigurare RCA valabilă la data evenimentului;

 e) prejudiciile exclud vătămările corporale;

 (3) Procedura compensării directe se stabileşte prin convenţii multilaterale încheiate între asigurătorii RCA şi este facultativă pentru asigurați.

 (4) Prevederile alin. (1) – (3) nu afectează dreptul persoanei prejudiciate în urma unui accident auto produs de un vehicul asigurat RCA de a exercita acţiunea directă pentru recuperarea prejudiciului produs împotriva asigurătorului RCA al persoanei vinovate de producerea accidentului auto.

CAPITOLUL IX

**Verificarea asigurării RCA**

 **Art. 24.** -  **Condiții speciale de verificare a vehiculelor înmatriculate/înregistrate pe teritoriul României**

La înscrierea în circulaţie, la efectuarea de modificări în certificatul de înmatriculare/înregistrare sau în cartea de identitate a unui vehicul şi la efectuarea verificărilor tehnice periodice este obligatorie prezentarea dovezii existenţei contractului RCA, în condiţiile prezentei legi.

 **Art. 25. -** **Verificarea vehiculelor înmatriculate/înregistrate**

(1)Nu sunt supuse procedurii de control documentele de asigurare obligatorie de răspundere civilă auto pentru vehiculele care staţionează în mod obişnuit pe teritoriul statelor membre sau pe al celor aflate în competenţa birourilor naţionale care au semnat Acordul Multilateral şi nici pentru cele care staţionează în mod obişnuit pe teritoriul unor state terțe, dacă acestea intră pe teritoriul României de pe teritoriul unui alt stat membru.

 (2) Prin excepție de la prevederile alin.(1) controalele sunt permise dacă acestea au un caracter nesistematic, nediscriminatoriu şi nu urmăresc exclusiv verificarea asigurării RCA.

 (3) Pentru vehiculele, care nu se află în situaţia prevăzută la alin. (1) este obligatorie verificarea documentelor care atestă existența asigurării RCA valabilă în România la punctele de control pentru trecerea frontierei de stat de către personalul poliției de frontieră.

 (4) Persoanele care nu se regăsesc într-una dintre situațiile prevăzute la art. 3 și 26 sau persoanele care la control nu pot face dovada existenței asigurării RCA valabile sunt obligate să încheie asigurarea de frontieră prevăzută la art. 27.

 **Art. 26. -Vehicule înmatriculate în străinătate**

 Persoanele care intră pe teritoriul României cu vehicule înmatriculate sau înregistrate în afara teritoriului României se prezumă a fi asigurate, în condiţiile prezentei legi, dacă:

 a) biroul naţional auto competent în statul pe teritoriul căruia vehiculul staţionează în mod obişnuit este semnatar al Acordului Multilateral;

 b) prezintă documente internaţionale de asigurare pentru prejudicii produse prin accidente de vehicule, valabile în România.

CAPITOLUL X

**Asigurarea de frontieră**

 **Art. 27.** -  **Prevederi generale**

(1)Asigurarea de frontieră are ca scop acoperirea prin asigurare a riscurilor de răspundere civilă pentru vehiculele care aparţin unui stat terț care pătrund pe teritoriul României fără a avea un contract RCA valabil sau al căror contract RCA expiră pe perioada şederii în România.

(2)Conducătorul auto al unui vehicul aparţinând altui stat, cu excepţia aceluia care deţine o Carte Verde valabilă, emisă sub autoritatea unui birou naţional competent, şi cu excepţia conducătorului auto a cărui asigurare de răspundere civilă pe teritoriul statului membru de reşedinţă este garantată de biroul naţional al acelui stat, încheie un contract de asigurare de frontieră.

 (3) Asigurarea de frontieră se încheie la data intrării vehiculului pe teritoriul României sau cel târziu la data expirării documentului internaţional de asigurare pentru prejudicii produse prin accidente de vehicule valabil în România, pentru o perioadă de 30 de zile.

 (4) Pentru vehiculele care staţionează în mod obişnuit în alte state decât cele aflate în aria de competență a unui birou național, asigurarea de frontieră se poate prelungi pe noi perioade de câte 30 de zile.

 (5) La încheierea asigurării de frontieră, în baza unei prime de asigurare, se emite conducătorului auto al vehiculului un document denumit *Asigurare de frontieră RC pentru vehicule* cu valabilitate în toate statele membre ale Spaţiului Economic European şi în Confederaţia Elveţiană.

 **Art. 28.** -  **Cerințele și riscurile acoperite**

 (1) Cerinţele privind forma certificatului de asigurare de frontieră sunt prevăzute prin Regulamentul BAAR*.*

 (2) Asigurarea de frontieră acoperă prejudiciile suferite în urma unor evenimente produse în limitele teritoriale de acoperire pe perioada de valabilitate prevăzută în certificatul de asigurare de frontieră.

 (3) Asigurătorii mandataţi de BAAR exercită activitatea de încheiere a asigurării de frontieră în numele şi pe seama biroului, pe baze contractuale.

 (4) Conducătorul vehiculului a cărui utilizare pe teritoriul României este condiţionată de încheierea asigurării de frontieră prezintă certificatul de asigurare de frontieră pentru întreaga durată de deplasare a vehiculului pe teritoriul României, după ce a expirat valabilitatea documentului internaţional de asigurare pentru prejudicii produse prin accidente de vehicule, până la ieşirea de pe teritoriul României.

 (5) Conducătorii vehiculelor care nu îşi îndeplinesc obligaţia de a încheia asigurarea de frontieră sunt sancţionaţi în conformitate cu prevederile legale aplicabile în România.

CAPITOLUL XI

**Biroul Asigurătorilor de Autovehicule din România**

 **Art. 29.** -  **Prevederi generale**

 (1) Biroul Asigurătorilor de Autovehicule din România, denumit în continuare *BAAR*, are următoarele atribuţii:

 a) de birou național auto;

 b)de organism de plată a despăgubirilor, în conformitate cu prevederile art. 30;

 c)decentru de informare, în conformitate cu prevederile art. 31;

 d) de organism de compensare, în conformitate cu prevederile art. 32;

 e) de administrare a bazei de date privind evidenţa contractelor RCA;

 f) de a colecta şi centraliza date în vederea publicării de statistici privind asigurările auto la nivel naţional și international;

 g) de a publica tarife de referinţă în domeniul asigurarii RCA, rezultate din prelucrarea datelor colectate conform lit. f), fără a afecta însă dreptul fiecărui asigurător RCA de a le stabili în mod liber;

 h) de a publica pe site-ul propriu date privind tendinţele referitoare la fluctuaţiile tarifelor utilizate de asigurărorii RCA;

 i) de a colecta şi publica date şi informaţii agregate privind piaţa asigurărilor auto din România, inclusiv în ceea ce priveşte volumul daunelor;

 j) de a elabora și publica analize şi studii comparative privind tarifele utilizate de asigurătorii RCA din statele membre şi alte informaţii considerate relevante pentru asigurarea RCA;

 k) de a publica statistici privind evoluția nivelurilor despăgubirilor în cazurile de vătămare a integrității corporale sau a sănătății ori pentru deces;

 l) de a publica pe site-ul propriu date statistice privind tarifele practicate de unităţile reparatoare specializate în reparaţia vehiculelor.

 (2) Pentru îndeplinirea atribuțiilor de birou national auto, de organism de plată a despăgubirilor și de organism de compensare, BAAR își constituie o structură proprie denumită *Fondul național de protecție*, prin contribuția tuturor membrilor, proportional cu volumul primelor brute încasate din vânzarea contractelor RCA/Carte Verde;

disponibilul Fondului național de protecție, contribuția şi termenele de plată la acesta se stabilesc prin reglementări ale A.S.F. la propunerea BAAR, astfel încât BAAR să îsi poată îndeplini în orice moment atribuțiile prevăzute la alin. (1) lit. a), b) și d).

 (3) Actul prin care se constată şi se individualizează obligaţia unui asigurător de plată a contributiei la BAAR constituie, potrivit legii, titlu de creanţă; la data scadenţei, titlul de creanţă devine titlu executoriu, în baza căruia BAAR declanșează procedura silită de recuperare a creanţelor, conform dispoziţiilor Codului de procedură civilă.

 (4) În exercitarea atribuţiilor prevăzute la alin. (1) lit. a) şi c), BAAR despăgubește persoanele prejudiciate în calitate de garant al obligației de despăgubire și, după plata despăgubirii, se subrogă în drepturile acestora dobândind un drept de regres împotriva persoanei sau persoanelor responsabile pentru repararea prejudiciului, în privința despăgubirii plătite, a cheltuielilor legate de instrumentarea și lichidarea pretentiilor de despăgubire, precum și pentru dobânda legală aferentă cheltuielilor făcute.

 (4) BNAAR încheie memorandumuri de colaborare privind schimbul de informații cu autoritățile, instituțiile și societățile care contribuie la siguranța circulației pe drumurile publice; pentru îndeplinirea atributiilor prevăzute la alin. (1) lit. a), b), c) şi d), BAAR încheie acorduri cu entitătile echivalente din celelalte state.

 (5) În vederea îndeplinirii de către A.S.F. a obiectivelor privind supravegherea prudențială furrnizează, la cererea autorității sau din proprie initiativa, date şi informatii agregate si/sau individuale privind asigurarea RCA.

 (6) Conducerea asociatiei, criteriile care trebuie indeplinite de catre persoanele propuse pentru functiile de conducere, actul constitutiv, statutul şi modificările acestora, nivelurile cotizatiilor, a contributiilor pentru fond si a taxei de administrare a bazei de date se stabilesc de catre BAAR cu avizul prealabil al A.S.F.

 (7) Bugetul de venituri şi cheltuieli al asociației, atât cel preliminar, cât si executia acestuia se aproba de catre A.S.F.

 (8) La cererea proprietarilor de autovehicule, BAAR eliberează în termen de 15 zile calendaristice o atestarea privind acțiunile de răspundere civilă ale terților.

 **Art. 30.** - **Atribuții ale BAAR în calitate de organism de plată a despăgubirilor**

 (1) În calitate de organism de plată a despăgubirilor, BAA.R garanteaza fără a avea beneficiu de discutiune, despăgubirea persoanelor prejudiciate, rezidenti ai statelor membre, prin accidente produse pe teritoriul României, sau pe teritoriul unui alt stat membru decât statul lor de rezidentă, prin intermediul unor vehicule sau tramvaie care stationează în mod obisnuit pe teritoriul României sau pe teritoriul unui stat al cărui birou national auto nu a semnat Acordul Multilateral, neasigurate RCA cu toate că, în conformitate cu prevederile legii, pentru acestea trebuia încheiată asigurarea RCA sau prin intermediul unor vehicule neidentificate, în următoarele condiții:

 a) dacă vehiculul sau tramvaiul a fost identificat dar nu era asigurat pentru RCA, se acordă despăgubiri atât pentru daune materiale cît si pentru vătămarea integritătii corporale sau sănătătii ori pentru deces;

 b) dacă vehiculul sau tramvaiul rămâne neidentificat, se acordă despăgubiri doar pentru vătămarea integritătii corporale sau sănătătii ori pentru deces; se acordă despăgubiri si pentru daune materiale cu aplicarea unei fransize de 500 euro în echivalent lei la cursul comunicat de BNR la data producerii accidentului, dacă în urma unui astfel de accident a rezultat decesul unei persoane sau s-a pricinuit integrităţii corporale sau sănătăţii unei persoane, o vătămare care necesită pentru vindecare îngrijiri medicale mai mult de 60 de zile; accidentul produs de un vehicul care a rămas neidentificat este accidentul în care respectivul vehicul a intrat în coliziune directă cu persoana accidentată sau cu bunul pe care l-a avariat, după care a părăsit locul accidentului.

 (2) BAAR intervine în calitate de organism de plată a despăgubirilor si în cazul accidentelor provocate pe teritoriul Românie sau pe teritoriul unui alt stat membru, prin intermediul unui vehicul neasigurat pentru RCA, exportat dintr-un alt stat membru în România, dacă accidentul se produce în termen de 30 de zile de la data acceptării exportului.

 (3) Nu pot beneficia de despăgubiri persoanele care la data producerii accidentului, au posibilitatea să îşi recupereze prejudiciile suferite în baza unei asigurări facultative sau obligatorii ori în baza legii şi nici cele care au urcat de bunăvoie în vehiculul condus de către persoana vinovată pentru producerea accidentului, dacă se dovedeşte că acestea ştiau că pentru vehiculul respectiv nu era în vigoare un contract RCA.

 (4) Nicio entitate care a compensat în orice fel persoanele prejudiciate sau a oferit acestora servicii în legătură cu prejudiciile suferite, inclusiv servicii medicale, în baza unor contracte încheiate ori în baza legii, nu are dreptul să solicite de la BNAAR recuperarea cheltuielilor efectuate.

 (5) Cuantumul prejudiciului suferit de persoanele prejudiciate prin accidente de vehicule produse pe teritoriul României precum si persoanele care pot beneficia de despăgubiri si conditiile de interventie ale BAAR în calitate de organism de plată a despăgubirilor, sunt stabilite în conformitate cu prevederile prezentei legi si ale normelor adoptate în aplicarea acesteia în vigoare în România la data producerii accidentului.

 (6) Pentru cazurile de daună care sunt soluţionate prin intermediul organismelor de compensare sau a fondurilor de garantare din statele de reşedinţă ale persoanelor păgubite sau din statele pe teritoriul cărora s-au produs accidentele, cuantumul prejudiciului este stabilit de aceste organisme, în condiţiile respectării clauzelor acordului pe care l-au încheiat cu BAAR.

 (7) BAAR nu poate plăti despăgubiri pentru prejudiciile cauzate în unul şi acelaşi accident care să depăşească limitele de răspundere ale asigurătorului RCA prevăzute de legislaţia în vigoare la data producerii accidentului în România sau de legislaţia în vigoare a celorlalte state pe teritoriul cărora s-a produs accidentul, din care va fi dedusă, după caz, franşiza prevăzută prin lege.

 **Art. 31.** -  **Atribuții ale BAAR în calitate de centru de informare**

(1)În calitate de centru de informare,BAAR are următoarele atribuții:

 a) furnizează, la solicitarea persoanelor prejudiciate sau a centrelor de informare din celelalte state semnatare ale Acordului cu privire la schimbul de informaţii între centrele de informare, date privind:

 (i) numele şi adresa asigurătorului RCA pentru vehiculul condus de vinovatul de producerea accidentului;

 (ii) numele şi adresa reprezentantului de despăgubiri al asigurătorului RCA, emitent al contractului RCA pentru vehiculul condus de către conducătorul auto vinovat de producerea accidentului, în statul de reşedinţă al persoanei prejudiciate;

 (iii) numărul contractului RCA;

 (iv) numele şi adresa organismului autorizat să primească şi să soluţioneze cererile de despăgubire în statul de reşedinţă al persoanei prejudiciate, pentru vehiculul condus de către conducătorul auto vinovat de producerea accidentului sau pentru cazul în care persoana proprietară a vehiculului respectiv beneficiază de derogare de la obligativitatea încheierii contractului RCA;

 b) furnizează, la solicitarea persoanelor prejudiciate care prezintă un interes legitim, numele şi adresa proprietarului, ale conducătorului obişnuit sau ale utilizatorului vehiculului condus de către conducătorul auto vinovat de producerea accidentului. Aceste date se pot solicita de persoana prejudiciată în mod direct sau prin intermediul centrului de informare din statul său de reşedinţă. Dovada existenţei interesului legitim este în sarcina celui care face solicitarea. Furnizarea acestor date se face în conformitate cu prevederile legislaţiei privind prelucrarea datelor cu caracter personal şi libera circulaţie a acestor date.

 (2) BAAR are drept de acces la evidențele cu vehiculele înmatriculate sau înregistrate în România administrate de autoritățile publice.

 (3) Informaţiile comunicate de asigurătorul RCA conform art. 21 alin. (6) sunt transmise centrelor de informare naţionale din statele membre.

 **Art. 32.** -  **Atribuții ale BAAR în calitate de organism de compensare**

 (1) În calitate de organism de compensare BAAR intervine în următoarele situații:

 a) dacă în termen de trei luni de la data la care a adresat o cerere de despăgubire, persoana rezidentă în România care a suferit un prejudiciu urmare a unui accident de vehicule produs pe teritoriul unui stat situat în limitele teritoriale de acoperire, cu excepţia României, sau pe teritoriul unui stat terţ al cărui birou naţional a aderat la sistemul Carte Verde, prin intermediul unui vehicul care staţionează în mod obisnuit pe teritoriul unui stat membru al Spaţiului Economic European cu exceptia României, nu a fost despăgubită sau nu a primit un răspuns motivat de la asigurătorul RCA al vehiculului respectiv sau de la reprezentantul de despăgubiri al asigurătorului RCA în România;

 b) dacă asigurătorul RCA nu şi-a desemnat un reprezentant de despăgubire pe teritoriul României;

 c) dacă în termen de două luni de la data producerii accidentului asigurătorul RCA nu poate fi identificat.

 (2) BAAR ca organism de compensare, nu are calitate procesuală pasivă sau de parte responsabilă civilmente în raport cu persoanele prejudiciate în urma producerii accidentelor de vehicule.

 (3) Persoanele juridice care s-au subrogat în drepturile persoanelor păgubite prin accidente produse în conditiile prevăzute la alin. (1) lit. a) nu pot să depună cereri de despăgubire la BAAR.

CAPITOLUL XII

**Sancțiuni**

 **Art. 33.** – (1) Pentru neplata la termen a sumelor datorate BAAR se datorează dobânzi şi penalităţi de întârziere, calculate în conformitate cu reglementările legale în vigoare, aplicabile la colectarea creanţelor bugetare; dobânzile şi penalităţile vor fi virate în contul BAAR.

 (2) Constituie contravenţie săvârşirea următoarelor fapte:

           a) neplata la termen de către asigurător a despăgubirilor datorate din asigurarea obligatorie RCA, către persoanele prejudiciate sau către asiguraţi, în condiţiile prezentei legi și a reglementărilor emise în temeiul art. 36 alin. (6);

            b) neplata la termen a sumelor destinate Fondului, precum şi a contribuţiei procentuale din valoarea primelor brute încasate aferente asigurării obligatorii RCA;

            c) nedepunerea la asigurătorii RCA de către intermediarii de asigurări a sumelor încasate cu titlu de prime de asigurare, dacă fapta nu constituie infracţiune;

 d) nerespectarea de către asigurătorii RCA a prevederilor art.16 alin.(4) şi (5);

 e) nerespectarea de către asigurătorii RCA a obligaţiei prevăzute la art. 18 alin. (3) teza a II-a;

 f) nerespectarea de către asigurători a obligaţiilor prevăzute de prezenta lege şi de reglementările A.S.F. emise în aplicarea acesteia;

 g) nerespectarea de către asigurători a interdicţiei de recuperare a diferenţei de despăgubire dintre asigurarea facultativă şi asigurarea obligatorie de răspundere civilă auto, în condiţiile art. 20 alin.(4).

            (3) Săvârșirea contravențiilor prevăzute la alin. (2) se sancționează, după caz, cu:

    a) pentru faptele asigurătorilor RCA prevăzute la alin. (2) lit. a), b), d), e), f) şi g), cu avertisment scris sau cu amendă de la 5.000 lei la 5.000.000 lei;

            b) pentru faptele persoanelor din conducerea asigurătorilor RCA sau persoanelor care deţin funcţii-cheie ori alte funcţii critice în cadrul acestora, prevăzute la alin. (2) lit. a), b), d), e) f) şi g), cu avertisment scris sau cu amendă de la 1.000 lei  la 100.000 lei;

            c) pentru faptele intermediarilor în asigurări, prevăzute la alin. (2) lit. c), cu avertisment scris sau cu amendă de la 1.000 lei la 100.000 lei.

            (4) În funcţie de natura și gravitatea faptei, Consiliul A.S.F. poate aplica asigurătorilor RCA următoarele sancțiuni contravenționale:

a) interzicerea temporară sau definitivă, totală sau parţială a exercitării activităţii de asigurare pentru asigurarea obligatorie RCA;

b)  retragerea autorizației de funcționare.

            (5) În funcţie de natura și gravitatea faptei, Consiliul A.S.F. poate aplica persoanelor din conducerea asigurătorilor RCA sau persoanelor care deţin funcţii-cheie ori alte funcţii critice în cadrul acestora următoarele sancțiuni contravenționale:

a) interzicerea dreptului de a ocupa funcţii care necesită aprobarea A.S.F. pentru o perioadă cuprinsă între unu și 5 ani de la comunicarea deciziei de sancționare sau la o altă dată  menționată în mod expres în aceasta;

b)  retragerea aprobării acordate de A.S.F..

         (6) În funcţie de natura și gravitatea faptei, Consiliul A.S.F. poate aplica intermediarilor în asigurări următoarele sancțiuni contravenționale:

a) interzicerea temporară sau definitivă a activităţii de intermediere în asigurări;

b)  retragerea autorizaţiei.

(7) Sancţiunile prevăzute la alin. (4) – (6) se pot aplica cumulativ cu cele prevăzute la alin. (3).

 (8) Încălcarea de către persoanele fizice sau juridice a obligaţiei de asigurare prevăzute la art. 2 constituie contravenţie şi se sancţionează cu amendă de la 1.000 lei la 2.000 lei şi cu reţinerea certificatului de înmatriculare/înregistrare a vehiculului, până la prezentarea documentului privind încheierea asigurării; constatarea si aplicarea acestora se fac de catre personalul poliției.

            (9) Constatarea contravenţiilor se face de către A.S.F. în conformitate prevederile Legii nr. 237/2015 privind autorizarea şi supravegherea activității de asigurare și reasigurare şi ale Legii nr. 32/2000, cu modificările şi completările ulterioare.

            (10) A.S.F. publică măsurile sancţionatorii prevăzute la alin. (3) - (6) în Monitorul Oficial al României, Partea I.

            (11) Aplicarea sancţiunilor și măsurilor sancționatorii nu înlătură răspunderea materială, civilă sau penală, după caz.

  (12) Contravenţiilor prevăzute în prezentul articol sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările ulterioare, în măsura în care acestea nu sunt contrare prevederilor prezentei legi.

CAPITOLUL XIII

**Dispoziții tranzitorii și finale**

 **Art. 34.** – **Prevederi tranzitorii**

 (1) Actele şi faptele juridice încheiate ori, după caz, săvârşite sau produse înainte de intrarea în vigoare a prezentei legi nu pot genera alte efecte juridice decât cele prevăzute de legea în vigoare la data încheierii sau, după caz, a săvârşirii ori producerii lor.

 (2) La data intrării în vigoare a prezentei legi, actele juridice nule, anulabile sau afectate de alte cauze de ineficacitate, încheiate în temeiul Legii nr. 136/1995 privind asigurările şi reasigurările în România, cu modificările și completările ulterioare, și a normelor emise în aplicarea acesteia rămân supuse dispoziţiilor legii vechi, neputând fi considerate valabile ori, după caz, eficace potrivit dispoziţiilor prezentei legi.

(3)În termen de 6 luni de la data intrării în vigoare a prezentei legi, BAAR va prelua întregul patrimoniu al Fondului de Protecție al Victimelor Străzii și se va reorganiza în conformitate cu prevederile prezentei legi.

 (4) Fondul național de protecție, ca structură proprie a BAAR, se va constitui din Fondul comun Carte Verde deținut si administrat de BAAR și din ...% din disponibilul care va fi preluat de la Fondului de Protecție al Victimelor Străzii; diferenta de ...% din disponibilul respectiv va fi utilizat pentru cheltuielile de functionare ale BAAR.

 (5) De la data preluării patrimoniului de către BAAR, Fondului de Protecție al Victimelor Străzii se va dizolva.

 **Art. 35.** -**Constatarea amiabilă de accident**

 (1)Pentru evenimentele în care sunt implicate două vehicule, din care rezultă numai prejudicii materiale, informarea societăţilor din domeniul asigurărilor se poate face şi în baza unui formular tipizat, eliberat de către societăţile din domeniul asigurărilor, denumit în continuare *constatare amiabilă de accident*, în care conducătorii vehiculelor implicate consemnează informații privind data şi locul producerii accidentului, datele de identificare ale conducătorilor auto implicaţi, ale proprietarilor vehiculelor implicate, datele vehiculelor implicate şi ale propriilor societăţi de asigurare RCA, precum şi informaţii privind circumstanţele producerii accidentului.

    (2) Forma, dimensiunile, conţinutul şi procedurile privind utilizarea formularului tipizat sunt stabilite prin reglementări ale A.S.F.

 **Art. 36.** – **Prevederi finale**

 (1) Unităţile de poliţie, unităţile de pompieri, unităţile medicale din cadrul sistemului medical public şi privat, medicii de familie şi celelalte autorităţi publice competente să cerceteze accidente de vehicule ori sa evalueze starea de sănătate a victimelor unui astfel de eveniment, după caz, vor comunica, la cererea asigurătorilor RCA, a BAAR şi a Fondului de garantare a asiguraţilor, în termen de cel mult 30 de zile de la solicitare, informaţiile deţinute cu privire la cauzele şi împrejurările producerii riscurilor asigurate şi la prejudiciile ori vătămările provocate, în vederea stabilirii şi plăţii de către asigurătorii RCA şi de către BAAR a despăgubirilor cuvenite.

 (2) Organul de stat cu atribuții în domeniul supravegherii, îndrumării şi controlului traficului, al cercetării şi soluţionării accidentelor de circulaţie este obligat să avizeze în termen de 48 de ore BAAR cu privire la orice accident de vehicul produs pe teritoriul României din care a rezultat vătămarea integrității corporale sau sănătății ori decesul uneia sau mai multor persoane.

 (3) Ministerul Afacerilor Interne asigură interoperabilizarea bazei de date cu informaţii privind autovehiculele înmatriculate şi informaţii referitoare la amenzi şi alte sancţiuni aplicate conducătorilor vehiculelor.

 (4) Registrul Auto Român asigură verificarea conformităţii modului de efectuare a repunerii vehiculului în trafic.

 (5) Prezenta lege se completează cu dispoziţiile Legii nr. 287/2009 privind Codul civil, republicată, cu modificările şi completările ulterioare, şi cu cele ale Ordonanţei de urgenţă a Guvernului nr. 195/2002 privind circulaţia pe drumurile publice, republicată, cu modificările şi completările ulterioare.

 (6) În aplicarea prezentei legii, A.S.F. emite reglementări privind: alte elemente ale contractului RCA, condiții și criterii de autorizare a asigurătorului pentru practicarea asigurarii RCA, formatul contractului RCA, modalitatea de constatare, evaluare a daunelor şi stabilire a despăgubirilor, condiții de plată a despăgubirilor, facilități și penalități aplicabile asiguraților, lista documentelor necesare soluţionării cererii de despăgubire, precum și alte elemente referitoare la asigurarea RCA.

 (7) În cuprinsul actelor normative, sintagma *poliţă de asigurare RCA* se înlocuieşte cu sintagma *contract RCA*, iar sintagma *Fondul de Protecţie a Victimelor Străzii* se înlocuieşte cu sintagma *BAAR*.

 (8) Anexele nr. 1 şi 2 fac parte integrantă din prezenta lege.

(9)De la data intrării în vigoare a prezentei legi se abrogă:

 a) Legea nr.136/1995 privind asigurările şi reasigurările în România,cu modificările și completările ulterioare;

b) art. 51 din Legea nr. 32/2000 privind activitatea şi supravegherea intermediarilor în asigurări şi reasigurări, cu modificările şi completările ulterioare.

 *Prezenta lege transpune prevederile Directivei 2009/103/CE a Parlamentului European şi a Consiliului din 16 septembrie 2009 privind asigurarea de răspundere civilă auto şi controlul obligaţiei de asigurare a acestei răspunderi, publicată în Jurnalul Oficial al Uniunii Europene L 263 din 7 octombrie 2009.*